เกษตรจังหวัดขอนแก่น แนะเกษตรกรรวมกลุ่มแปลงใหญ่ เพื่อเพิ่มขีดความสามารถจัดการต้นทุนในการผลิต เพิ่มอำนาจต่อรองราคาผลผลิต
นายทรงพันธ์ จันทร์สว่าง เกษตรจังหวัดขอนแก่น กล่าวว่า การรวมกลุ่มเกษตรแบบแปลงใหญ่เป็นนโยบายที่รัฐบาลได้ส่งเสริมให้เกษตรกรรวมกลุ่มผลิตสินค้าทางการเกษตร โดยมีสินค้าหลากหลายชนิดทั้งข้าว พืชไร่  พืชผัก ไม้ผลและปศุสัตว์ 
สำหรับในพื้นที่จังหวัดขอนแก่นเป็นอีกรูปแบบหนึ่งที่มีการรวมกลุ่มเพื่อบริหารจัดการตั้งแต่ต้นน้ำ กลางน้ำและปลายน้ำ ซึ่งจะทำให้เกษตรกรมีการรวมสินค้า มีการบริหารจัดการโดยเฉพาะเรื่องของการลดต้นทุนได้อย่างเป็นรูปธรรม 
นอกจากนี้ ยังมีเรื่องของการแปรรูปกันเอง บริหารกันเอง จะทำให้ตัดวงจรพ่อค้าคนกลางและสุดท้ายการตลาดการรวมกลุ่มจะทำให้มีอำนาจต่อรองในการจำหน่ายผลผลิตของแต่ละสินค้าที่เป็นแปลงใหญ่ ซึ่งเป็นอีกแนวทางหนึ่งที่จะทำให้พี่น้องเกษตรกรมีความเข้มแข็งและยั่งยืน

เกษตรจังหวัดขอนแก่น กล่าวเพิ่มเติมด้วยว่า ในส่วนของจังหวัดขอนแก่นมีการรับสมัครการรวมกลุ่มเกษตรแบบแปลงใหญ่ทุกปีไม่ว่าจะเป็น ข้าว พืชไร่ ไม้ผล ปศุสัตว์ และพืชผักทุกชนิด ที่พี่น้องเกษตรกรมีการรวมกลุ่มกันตามเงื่อนไข และหลักเกณฑ์สามารถสมัครกับหน่วยงานที่เกี่ยวข้องได้ 
อาทิ เรื่องของข้าวไปสมัครได้ 2 ช่องทางคือ ที่ศูนย์เมล็ดพันธุ์ข้าว หรือที่สำนักงานเกษตรจังหวัด ซึ่งจะมีคณะกรรมการขับเคลื่อนนโยบายของรัฐบาลเป็นผู้กำกับดูแลและพิจารณากลั่นกรอง นอกจากนี้ ยังมีสินเชื่อดอกเบี้ยต่ำที่ทางรัฐบาลได้ให้การสนับสนุนที่จะทำให้แปลงใหญ่มีการรวมตัวกันมากๆ แล้วสามารถที่จะซื้อเครื่องจักรกลเพื่อยกระดับในการพัฒนาสินค้าทำให้ลดต้นทุนการผลิต สินค้าที่ผลิตออกมามีคุณภาพมากขึ้น ซึ่งเป็นอีกแนวทางที่เป็นทางเลือกและทางรอดของพี่น้องเกษตรกร